## Metrovalencia recupera des del 7 de gener els horaris habituals de les línies del tramvia anteriors a les inundacions

*** Els tramvies de les línies 4, 6, 8 i 10 van tornar a circular el 9 de novembre amb un servici corresponent a una jornada laborable no lectiva
* Esta millora pretén afavorir les necessitats de mobilitat de tots aquells que utilitzen el tramvia com a mitjà de transport**

Ferrocarrils de la Generalitat Valenciana (FGV) aplicarà a partir del 7 de gener els horaris habituals, anteriors a les inundacions del 29 d’octubre passat, en totes les seues línies de tramvia, en servici des del 9 de novembre passat.

Les quatre línies de tramvia 4, 6, 8 i 10 circulen actualment amb un horari corresponent a un servici laborable no lectiu de dilluns a dissabte i de festiu els diumenges. A partir del 7 de gener es prestarà el servici corresponent a un dia laborable, la qual cosa permet millorar els horaris de pas al llarg de tot el seu recorregut.

Esta modificació no preveu encara circulacions en horari nocturn els divendres, dissabtes i vespres de festius i, al seu torn, l’accés de patinets i bicicletes a l’interior de les unitats seguix prohibit, igual que en les línies de metro.

La millora del servici en les línies de tramvia se suma a les circulacions en les línies de metro que actualment presten servici en la línia 1, de Bétera a Plaça d’Espanya; la línia 2, de Llíria a Plaça d’Espanya; la línia 3, d’Aeroport a Rafelbunyol; la línia 5, entre Aeroport i Marítim; la línia 7, de Marítim a Sant Isidre, i en la línia 9, de Riba roja de Túria a Alboraia-Peris Aragó.

Metrovalencia va tornar a prestar servici el 3 de desembre passat en gran part de les línies de metro, amb diverses limitacions tècniques i humanes que obliguen a prestar horari de dissabte, però amb algunes millores en iniciar el servici més primerenc, i sense prevore l’horari nocturn de caps de setmana i vespres de festius.

Per a més informació els usuaris poden consultar el telèfon 900 46 10 46, [metrovalencia.es](https://www.metrovalencia.es/), l’app oficial i Navilens Go.

**Servicis alternatius d’autobús**

Per a fer front a l’absència de servici de metro entre València i Castelló la Conselleria de Medi Ambient, Infraestructures i Territori manté un dispositiu alternatiu amb els trajectes següents: Castelló-Alginet-l’Alcúdia-Benimodo-Carlet-Massalavés-Alberic; Picassent-Alcàsser-Silla-València; Alginet-València; Carlet-Benimodo-l’Alcúdia-València; Alberic-Massalavés-València; Torrent Avinguda-València; Paiporta-València; Picanya-València; Torrent-València; Torrent-Picanya-Paiporta; Catarroja-Albal-Torrent.

Fecha: 02/01/2025